Nataniël se jongste produksie binnekort in GautengDie sanger, liedjieskrywer, televisie-aanbieder en verhoogpersoonlikheid Nataniël, het vandeesweek aangekondig sy nuutste verhoogproduksie, Mannequin, gaan later vanjaar weer op die planke wees by Emperors Palace. Kapenaars het in April vanjaar die geleentheid gehad om Mannequin in die Kunstekaap-teater te sien en nou is dit Gautengers se beurt. Nataniël is al vir meer as twee dekades op die verhoog en het vir sy laaste groot produksie, After Animals, vyf Naledi-toekennings gewen – meer as enige ander kunstenaar of produksie. Mannequin vertel die storie van ŉ skrywer wat speel met die idee om ŉ boek te skryf oor die lewe van ŉ skugter kleremaker. Dit is ŉ verhaal met verskeie verrassingselemente, humor, waarheid en fantasie. Die produksie gaan oudergewoonte oorspronklike musiek speel, asook verskeie van Nataniël se weergawes van bekende liedjies van die sestiger- en tagtigerjare. Hy deel die verhoog met mede-musikante Charl du Plessis (klavier), Werner Spies (baskitaar), Juan Oosthuizen (kitaar), Hugo Radyn (tromme) en die sangers Nicolaas Swart en Dihan Slabbert. Die produksie wentel om stories wat in Engels en Afrikaans vertel word en ŉ verstommende versameling nuwe kostuums deur die veelbekroonde ontwerper, Floris Louw, word gebruik. Mannequin is van 18 Augustus tot 25 September 2016 by die Theatre of Marcellus by Emperors Palace beskikbaar van Woensdae tot Saterdae om 20:30 en op Sondagmiddae om 15:00. Kaartjies is beskikbaar by Computicket of bel 011 928 1297/1213.